PTT ยื่นหนังสือขอความเป็นธรรมจากรัฐบาล ปมถูกกล่าวหาคืนทรัพย์สินให้รัฐไม่ครบ
PTT ยื่นหนังสือขอความเป็นธรรมจากรัฐบาล ปมถูกกล่าวหาคืนทรัพย์สินให้รัฐไม่ครบ
18 พ.ค. 2559

ผู้สื่อข่าวรายงานว่า นางอัปสร กฤษณะสมิต ประธานสหภาพแรงงานรัฐวิสาหกิจ บริษัท ปตท. จำกัด (มหาชน)หรือ PTT เดินทางมาที่ศูนย์บริการประชาชน อาคารสำนักงาน ก.พ. เพื่อยื่นหนังสือร้องเรียนถึง พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) โดยมี ม.ล.ปนัดดา ดิศกุล รมต.ประจำสำนักนายกรัฐมนตรี เป็นตัวแทนรัฐบาล รับหนังสือร้องเรียนดังกล่าว
โดยหนังสือร้องเรียนดังกล่าวเป็นการร้องขอความเป็นธรรมให้กับ บมจ.ปตท. และพนักงาน ปตท.กรณีที่มีกลุ่มบุคคลและองค์กรอิสระพยายามยื่นฟ้องต่อศาล และให้ข้อมูลต่อสาธารณชนว่า ปตท.แบ่งแยกทรัพย์สินคืนกระทรวงการคลังไม่ครบถ้วน
และได้เสนอต่อคณะรัฐมนตรีฟ้องร้องต่อศาลปกครอง โดยสหภาพแรงงานฯ ได้นำหลักฐานคำสั่งศาลปกครองสูงสุดเมื่อวันที่ 26 ธันวาคม 2551 ที่ระบุว่าได้ดำเนินการตามคำพิพากษาเป็นที่เรียบร้อยแล้ว และได้ดำเนินการแบ่งแยกทรัพย์สินคืนกระทรวงการคลังครบถ้วน
ส่วนกรณีที่ประธานผู้ตรวจการแผ่นดินได้ฟ้องร้องต่อศาลปกครองในกรณีดังกล่าวเมื่อวันที่ 4 เมษายน 2559 โดยมีประเด็นข้อสงสัยว่า การที่สหภาพแรงงานฯ ไม่คัดค้านการแปรรูปการปิโตรเลียมแห่งประเทศไทย (ปตท.) เพราะฝ่ายบริหารและพนักงานถูกปิดปากด้วยหุ้น ซึ่งสหภาพแรงงานฯ ขอยืนยันว่า ไม่เป็นความจริง และถือเป็นการดูหมิ่นเหยียดหยามสหภาพแรงงานฯ และพนักงาน เนื่องจากการให้สิทธิ์พนักงานสามารถจองหุ้น ปตท.ได้นั้นถือเป็นส่วนหนึ่งของโครงการที่ให้พนักงานมีส่วนร่วมในการเป็นเจ้าของบริษัท
ทั้งนี้ สหภาพแรงงานฯ ได้เรียกร้องมายังรัฐบาลให้ทุกฝ่ายเคารพต่อคำพิพากษาและคำวินิจฉัยของศาลซึ่งถือเป็นที่ยุติแล้ว และควรยุติการฟ้องร้องต่อศาลปกครอง เพราะทางบริษัทฯ และพนักงานมุ่งมั่นดำเนินงานพัฒนาองค์กรเพื่อเพิ่มมูลค่าให้กับรัฐวิสาหกิจที่เป็นสมบัติของชาติและมีความสำคัญต่อการพัฒนาเศรษฐกิจ อีกทั้งบริษัทฯ จำเป็นต้องได้รับความเชื่อจากนักลงทุนและการสนับสนุนจากภาครัฐและประชาชนด้วยหลักธรรมาภิบาล
นางอัปสร กล่าวว่า หลังจากยื่นหนังสือต่อ ม.ล.ปนัดดา แล้วรู้สึกสบายใจขึ้น เพราะได้รับคำยืนยันว่าจะเร่งสรุปเสนอต่อนายกรัฐมนตรีให้รับทราบและพิจารณาในเรื่องนี้ต่อไป